24.05.2016



# 1. Dopravoprojekt

## 1.1. STAVEBNÍCTVO: Dopravoprojekt v minulom roku zdvojnásobil zisk

### Zdroj: Spravodajstvo SITA Strana/Poradie správy: 0 Rubrika/Relácia: Ekonomický Dátum: 23.05.2016Autor: be;dn

Projektová a konzultačno-inžinierska **spoločnosť** **Dopravoprojekt** v minulom roku dosiahla zisk po zdanení 1,329 mil. eur, čo je medziročne o sto percent viac. Čistý obrat firmy predstavoval 25,521 mil. eur a vzrástol o 43,7 %.
BRATISLAVA 23. mája (SITA) - Najväčšia domáca projektová a konzultačno-inžinierska **spoločnosť** **Dopravoprojekt**, **a**. **s**. so sídlom v Bratislave v minulom roku dosiahla účtovný zisk pred zdanením vo výške 1,678 mil. eur. V porovnaní s rokom 2014 to znamená nárast o 110,6 %, resp. o 881,5 tis. eur. Ako vyplýva z účtovnej závierky spoločnosti za rok 2015, zisk po zdanení v objeme 1,329 mil. eur medziročne vzrástol o 99,8 %, alebo o 664 tis. eur. **Dopravoprojekt** dokázal vlani zdvojnásobiť zisk napriek stále náročnej situácii na **stavebnom** trhu.
Čistý obrat **Dopravoprojektu** v uplynulom roku predstavoval 25,521 mil. eur a medziročne bol vyšší o 43,7 %. Uvedený objem pripadol na tržby z predaja služieb. Celkové výnosy z hospodárskej činnosti dosiahli 24,505 mil. eur pri zvýšení o 31 % a náklady vo výške 22,809 mil. eur vzrástli o 26,9 %. Náklady na služby v objeme 15,191 mil. eur vzrástli o 44,8 %, osobné náklady za 6,588 mil. eur stúpli o 21,7 %, z toho mzdové za 4,782 mil. eur o 21 %. Zisk z hospodárskej činnosti 1,696 mil. eur bol vyšší o 133 %. Pridaná hodnota predstavovala 8,766 mil. eur a zvýšila sa o 12,2 %.
Predseda predstavenstva a generálny riaditeľ **Dopravoprojektu** **Gabriel** **Koczkáš** zhodnotil rok 2015 z hľadiska činnosti spoločnosti ako náročný, ktorý ju dôkladne preveril. "Za nami je rok, ktorý nám dôkladne otestoval kapacitu našej firmy, ale aj kvalitu našej práce. Zvládli sme významné a časovo náročné **projekty**, napríklad nultý obchvat Bratislavy - **diaľnica** **D4** v stupni dokumentácia na **stavebné** povolenie za extrémne krátky čas," priblížil **Koczkáš**.
Výsledky minulého roku podľa šéfa **Dopravoprojektu** jednoznačne ukazujú splnenie ambicióznych cieľov spoločnosti, ale aj ich výrazné prekročenie nad rámec očakávaní. "Ekonomicky môžeme skonštatovať, že spoločnosť zaznamenala výrazný úspech, keď rovnako ako v roku 2014 aj v rok 2015 naplnila svoje **plány** a zaznamenala medziročné zvýšenie výsledku hospodárenia o 100 %," poznamenal **Koczkáš**. "Trend stabilizovania **stavebného** trhu pokračoval v roku 2015 a oblasť prípravy líniových **stavieb** nebola výnimkou. Situácia je omnoho lepšia ako v období rokov 2013 a 2014," dodal generálny riaditeľ spoločnosti.
**Koczkáš** predpokladá, že jednou z priorít vlády v rokoch 2016 až 2020 bude **výstavba** dopravnej infraštruktúry a podpora moderných a efektívnych spôsobov dopravy. "Očakávam, že špeciálnu pozornosť bude vláda venovať **výstavbe** a modernizácii dopravnej infraštruktúry v regiónoch, ktoré patria medzi menej rozvinuté, keďže dostupnosť dopravnej siete je jedným zo základných predpokladov ich ďalšieho rozvoja," uviedol **Koczkáš**. To by podľa neho potom vytváralo predpoklady, že na trhu projektových prác bude dostatok práce.
**Dopravoprojekt** mal ku koncu roka 2015 majetok v hodnote 14,826 mil. eur, medziročne viac o 956,48 tis. eur. Vlastné imanie vo výške 8,849 mil. eur vzrástlo o 911,46 tis. eur a majetok krylo na 59,7 %. Záväzky spoločnosti v objeme 5,977 mil. eur sa zvýšili o 45,06 tis. eur a na majetku mali podiel 40,3 %. Spoločnosť mala v závere minulého roka 204 zamestnancov, o dvanásť viac ako rok predtým.
**Spoločnosť** **Dopravoprojekt**, **a**. **s**. je zapísaná v Obchodnom registri Okresného súdu Bratislava I od 1. mája 1992. Vykonáva projektové, prieskumné, inžinierske, konzultačné, expertízne a poradenské služby, vrátane **stavebného** **dozoru** so zameraním najmä na dopravnú infraštruktúru, pozemné, ekologické a vodohospodárske **stavby**. Majoritným akcionárom **Dopravoprojektu** je holandská spoločnosť Sudoup International B. V. so sídlom v Barendrechte s podielom 99,46 %. Spoločnosť má základné imanie 1 956 530 eur. Jej vznik siaha do mája 1949 vo vtedajšom Československu. **Dopravoprojekt** ako štátny podnik vznikol v júli 1989. Ako súkromná akciová spoločnosť funguje od mája 1992, tá sa v novembri 2006 stala členom skupiny Sudoup Group.